གསུམ་པ་གཉེན་བཤད་ནི།ཡ།སྔོན་གྱི་བསྐལ་པ་དང་པོ་ལ།།གནམ་ས་གཉིས་པོ་གཉེན་སྒྲིག་བྱས།།སྨིན་དྲུག་ཁྲ་མོ་བག་མ་འོངས།།ནམ་ལངས་སྐར་ཆེན་བག་རོགས་བྱུང་།།སྐར་ཚོགས་མང་པོ་མགྲོན་དུ་བོས།།མགྲོན་པོ་ཟེར་བ་དེ་ནས་ཐོགས།།ཡང་བསྐལ་པ་གཅིག་གི་དུས་ཚོད་ལ།།ལྷ་ཀླུ་གཉིས་པོ་གཉེན་སྒྲིག་བྱས།།ལྷ་ཆེན་ཚངས་པའི་བུ་མོ་དེ།།ཀླུ་ཕྲུག་འོད་ཆུང་བཙུན་མོར་བྱིན།།ཀླུ་ཡིས་ཡིད་བཞིན་ནོར་བུ་ལྷ་ལ་བྱིན།།ལྷ་ཡིས་དགོས་འདོད་ཆར་པ་ཀླུ་ལ་བྱིན།།སྦྱིན་པ་ཟེར་བ་དེ་ནས་དར།།ཡང་བསྐལ་པ་གཅིག་གི་དུས་ཚོད་ལ།།བོད་རྒྱ་གཉིས་པོ་གཉེན་སྒྲིག་བྱས།།རྒྱ་བཟའ་ཀོང་ཇོ་བག་མ་ཡོང་།།སྲོང་བཙན་སྒམ་པོའི་བཙུན་མོར་བྱས།།ཤཱཀྱ་མུ་ནེ་གདན་འདྲེན་བྱས།།ཡང་བསྐལ་པ་གཅིག་གི་དུས་ཚོད་ལ།།སེང་ཆེན་རྒྱལ་པོའི་སྟོན་མོ་བྱས།།སེང་ལྕམ་འབྲུག་མོ་བག་མར་ཡོང་།།དཀར་པོ་དར་གྱིས་རྟ་ཁ་བླངས།།དཀར་པོ་དུང་གིས་བསུ་མ་བཟོས།།ཆོས་དཀར་པོའི་བསྟན་པ་དགུང་དང་མཉམ།།དབུ་ནག་བོད་ལ་བདེ་སྐྱིད་དར།།ཞེས་སོ།།